Hupstoot vir SA skole met nuwe handleidingArgieffoto: Paul Colditz van Fedsas. Skoolbeheer en die Suid-Afrikaanse onderwysstelsel het onlangs opnuut ŉ sterk hupstoot gekry met die publikasie van ’n handleiding wat die King-beginsels vir goeie korporatiewe beheer vir openbare skole toeganklik maak. Die handleiding, Beheer in openbare skole, ’n handleiding oor die toepassing van die King-beginsels in openbare skole, is die verwesenliking van ’n jare lange droom van die Federasie van Beheerliggame van Suid-Afrika (Fedsas). Die King III-verslag, die derde weergawe van die King-komitee se beginsels waarop goeie korporatiewe bestuur en etiese leierskap berus, word internasionaal gereken as een van die voorste bestuurskodes in die wêreld. Dit word ontwikkel en gepubliseer deur die Institute of Directors of Southern Africa (IoDSA). “Sedert King III in 2009 bekend gestel is, het Fedsas gedroom van ’n handleiding vir skoolbeheerliggame wat hierdie beginsels vervat. Ons wou die King-beginsels en skole nader aan mekaar bring,” het Paul Colditz, uitvoerende hoof van Fedsas, gesê. Colditz sê die King-beginsels bied ’n oplossing vir die grootste uitdagings van skoolbeheer, naamlik ’n gebrek aan etiese leierskap en goeie en universeel aanvaarde standaarde van beheer. “Onvoldoende beheer en bestuurspraktyke is dikwels die onderskeid tussen wanfunksionerende en suksesvolle skole.” Ten einde die droom te verwesenlik, het Fedsas die IoDSA genader om saam te werk aan die publikasie van só ’n gids. Die uitvoerende hoof van Fedsas se Instituut vir Skoolbeheer, dr. Derek Swemmer, was aan die stuur van dié projek om ’n verstaanbare en praktiese handleiding, gegrond op die King-beginsels vir lede van skoolbeheerliggame, saam te stel. Die projek word ook ondersteun deur die departement van basiese onderwys. Die handleiding stel skoolbeheerliggame in staat om nie net te voldoen aan die bepalings van die Skolewet nie, maar ook aan die King-beginsels. Dit skep die geleentheid vir goeie skole om uitstekende skole te word. Die uitdagings waarmee skoolbeheerliggame worstel, is nie eie aan die onderwys nie. Hoewel Suid-Afrika een van die beste bestuurskodes ter wêreld het, is die toepassing daarvan nie altyd na wense nie. “Daar is sowat 300 000 lede van skoolbeheerliggame in Suid-Afrika. Dink net watter positiewe uitwerking dit op die Suid-Afrikaanse samelewing sal hê wanneer soveel mense blootgestel word aan die wêreld se voorste praktyke in beheer, bestuur en leierskap. Dit strek verder as net onderwys, en ons het nou die geleentheid om die leiers van die toekoms te ontwikkel om sodoende ’n betekenisvolle rol in Suid-Afrika te kan speel,” het Colditz gesê.